钦定古今图书集成/方舆汇编/职方典/第1517卷 > 《通志》
## 钦定古今图书集成/方舆汇编/职方典/第1517卷 > 《通志》

白国

白国之先，有西海阿育王，奉佛恶杀，不茹荤腥，又称“白饭王。” 传至仁果，以慈信治国，国人戴之。元狩间，常羌治滇池，仁果治白岩，两国角立。帝嘉仁果而恶常羌，册果为滇王。仁果子孙不尚采染，不杀生命，仍号白国。传世十七，至龙祐那，不变其旧。诸葛亮定南中，封祐那于其故地，又移南中劲卒青羌万馀家于蜀，为五部，所当无前，号为“飞军。” 分其羸弱，配大姓焦、雍、娄、爨、孟、量、毛、李为部曲，置五部都尉，号“五子” ，故南人言“四姓五子” 也。晋罢宁州，置南彝府，统五十八部彝族都监行事。每彝供贡，南彝府入牛金旃马，动以万讨。其四姓子弟仕进，必先经都监。彝人大种曰昆，小种曰叟，有桀黠能言议，屈服种人者，谓之耆老。又有《彝经》，南人言论，虽学者亦半引其语。与彝为姓，曰遑耶。诸姓为自有耶，犯法者辄依之藏匿。与彝至厚者，谓之“百世遑耶。” 恩若骨肉，为其逋逃之薮。故轻为祸变，恃此也。俗尚巫鬼，好诅盟，拔石结草，官常以盟诅要之。诸葛亮乃为彝作图谱，先画天地日月、君长城府，次画神龙生彝及牛马羊。后画部主吏乘马幡盖，巡行安恤，又画“牛羊负酒赍金宝诣之” 之像以赐彝。彝甚重之，许致生口直，又与瑞锦铁券。每刺史校尉至，赍以呈诣，动亦如之。